**Clubul Moldovenesc de Jocuri Intelectuale**

**Campionatul 2013T – 20.10.2013**

**Etapa 1 pregătită de Asachi, SER, Kernel Panic și LSD**

**Întrebare de încălzire:**

0. Încercând să vadă disponibilitatea pe internet, în limba română, a unui roman nou de Stephen King, autorul întrebării a introdus denumirea acestuia în google, adică ”X Y”. Unul dintre primele rezultate obținute nu avea nicio legătură cu romanul și a pus din start întrebarea dacă vizitatorul este X sau Y.

Î: Despre ce roman este vorba?

Răspuns: Sub dom

Comentariu: Site-ul era unul de bdsm, iar întrebarea era dacă vizitatorul este un ”sub” (adică submisiv) sau ”dom” (adică dominant). Sperăm că v-aţi încălzit puţin.

Autor: Octavian Sirețeanu, Echipa Asachi.

**Runda 1**

1. În mitologia japoneză există nişte fiinţe numite Kappa, sau Kawataro. Acestea sunt umanoide, de dimensiunea unui copil, cu pielea urâtă, de reptilă, nasuri mari, dar în acelaşi timp, sunt caracterizate drept politicoase. În vârful capului, acestea au o adâncitură plină cu apă, în care se află puterea lor.

Î: Ce să recomandă să faci atunci când te întâlneşti cu un kappa?

Răspuns: Să te închini

Comentariu: Fiinţele sunt politicoase. Kappa se va înclina ca răspuns, iar apa va curge, lăsându-le fără putere.

Autor: Octavian Sirețeanu, Echipa Asachi.

2. Această capitală este unica din lume care are hotar direct cu alte 2 state. Între 1536 şi 1784, aceasta a fost capitala unui alt stat.

Î: Numiţi capitala, dacă în trecut aceasta era numită de greci Istropolis!

Răspuns: Bratislava

Comentariu: Limitele oraşului au hotar cu Austria şi Ungaria. Între 1536 şi 1784, Bratislava a fost capitala Regatului Ungariei. Istropolis se traduce ca „oraşul de pe Dunăre”.

Autor: Octavian Sireţeanu, Echipa Asachi

3. Comentând moartea regelui Richard al III-lea pe câmpul de luptă de la Bosworth în 1485, un istoric spune că acesta, probabil, nu ar fi murit dacă ar fi avut măcar un „Purice”.

Î: Care personalitate cu o soartă mai bună este contrapusă în acest caz de istoric lui Richard al III-lea?

Răspuns: Ştefan cel Mare şi Sfânt

Comentariu: „Un cal, un cal, regatul meu pentru un cal” este faimosul strigăt de ajutor al regelui Richard al III-lea care a rămas fără cal pe câmpul de luptă, însă nimeni dintre slujitorii săi nu i-a sărit în ajutor. Se întâmpla în 1485. Peste un an, după spusele lui Ion Neculce, Ştefan cel Mare şi Sfânt a rămas şi el fără cal, pe câmpul de la Şcheia. A fost însă salvat de unul din oştenii săi, pe nume Purice, care nu numai că i-a dat calul său, dar şi s-a făcut „movilă”, pentru a-l ajuta pe domnitor să urce mai repede.

Sursă: Anecdote cu oameni iluştri

Autor: Octavian Sireţeanu

4. Sindromul Stendhal se manifestă prin confuzie, ameţeli, ritm cardiac intens şi halucinaţii atunci când individul este expus unei cantităţi mari de artă.

Î: În ce localitate au fost înregistrate mai mult de 100 de cazuri de manifestare ale acestui sindrom, începând cu anul 1817?

Răspuns: Florenţa

Comentariu: Sindromul Stendhal se mai numeşte şi Sindromul Florenţei. Numele a fost dat după ce Stendhal şi-a descris vizita în Florenţa în anul 1817.

Sursă: <http://en.wikipedia.org/wiki/Stendhal_syndrome>

Autor: Octavian Sireţeanu

5. [material distributiv / textul strofei nu este citit]

Aveţi în faţă prima strofă dintr-o poezie modernă de Bogdan Tvoronovici, tradusă de autorul întrebării. N-am să citesc întrebarea, o puteți face și singuri.

*Sunt extrovert. Iertat să fiu, dar mi-e mai lesne*

*Să transform în simboluri sunete obișnuite,*

*Clănţăneala tastaturii, dar nu cuvânt rostit*

*Un nou mesaj mă face cel mai fericit.*

Î: Care literă a fost omisă o singură dată în această strofă?

Răspuns: T

Comentariu: Textrovert - termen din dicţionarele urbane ce desemnează persoanele cărora le este mai uşor să comunice prin texte. Și cadrul acestei întrebări, prezentatorul a ales să comunice informația prin text.

Autor: Maxim Cumpanici, Echipa SER

6. Steaua Alcor este destul de uşor de găsit pe cer, fiind a doua stea ca vizibilitate din sistemul cvadruplu Mizar, care face parte din constelaţia Ursa Mare. În trecut, arabii o numeau „suha”, adică „cea uitată” şi era utilă pentru reprezentanţii unei profesii.

Î: Ce făceau arabii cu ajutorul acestei stele?

Răspuns: Îşi verificau vederea

Comentariu: Steaua este uşor de găsit pe cer, însă doar cei cu vederea bună o pot observa. Cu ajutorul ei, medicii arabi verificau vederea pacienţilor.

Sursă: <http://en.wikipedia.org/wiki/Mizar_and_Alcor>

Autor: Octavian Sireţeanu

7. Conform lui George Bernard Shaw, asasinatul este forma EI supremă. Altcineva se întreba dacă EA a EI este tot EA.

Î: Ce este EA?

Răspuns: Cenzura

Sursă: citatepedia.ro

Autor: Octavian Sireţeanu

8. Conform legendei, în secolul 10 s-a iscat o dispută între regele Croaţiei Stephen Drzislav, şi dogele Veneţiei, în privinţa unor oraşe din Dalmaţia. Cei doi au decis să nu lupte, ci să determine câştigătorul printr-o altă metodă, fapt care a intrat în istorie şi a ajuns şi până la noi.

Î: Care a fost metoda aleasă?

Răspuns: Joc de şah

Comentariu: După acest joc de şah, tabla de şah a devenit un simbol al regelui şi mai târziu a ajuns şi pe stema Croaţiei.

Autor: Echipa Kernel Panic

9. [Notă – numele Charles Frederick Worth se citește în manieră engleză]

Specialistul în relaţii economice internaţionale, Parag Khanna, afirmă că „democrația pură seamănă cu X: o admiri, dar nu e practică în viața de zi cu zi”.

Î: Care expresie franceză din 2 cuvinte a fost înlocuită prin X, dacă ”tatăl” acesteia este considerat Charles Frederick Worth care a trăit în secolul 19?

Răspuns: Haute couture [ot cutiur]

Sursa: Khanna, P., Lumea a doua. Imperii şi influenţă în noua ordine globală, ed. Polirom, Iaşi, 2008.

Autor: Orest Dabija.

10. Urmărind recent un meci de fotbal al unor selecţionate junioare africane, după eliminarea unui jucător, autorul întrebării şi-a manifestat îngrijorarea ca situaţia să nu degenereze şi să se transforme în subiectul unui roman publicat în anul 1939 în Marea Britanie.

Î: Numiţi romanul!

Răspuns: Zece negri mititei

Comentariu: Romanul este „Zece negri mititei” de Agatha Christie. Iar jucătorii să dispară unul câte unul de pe teren.

Sursa: http://ro.wikipedia.org/wiki/Zece\_negri\_mititei

Autor: Maxim Cumpanici, Echipa SER

**Runda 2**

11. "Persimfans" a fost o orchestra neobişnuită, creată la Moscova în anul 1922, sub influenţa ideii bolşevice a "Muncii Colective", şi a existat până în anul 1932. Conform unor date, aceasta a fost desfiinţată la indicaţia lui Stalin, ce nu agrea ideea care a stat la baza funcţionării orchestrei.

Î: Prin ce se deosebea această orchestră de altele?

Răspuns: Nu avea dirijor

Comentariu: "Persimfans" se descifrează ca Pervîi Simfoniceskii Ansambli (Primul Ansamblu Simfonic).

Autor: Maxim Cumpanici, Echipa SER

12. Încercând să definească „inutilitatea”, un autor vorbeşte într-o povestire, despre cei care au mutat o greutate nu prea mare, realizând o muncă de 60 megajouli.

Î: Despre cine vorbeşte autorul?

Răspuns: Evrei

Comentariu: Evreii au purtat prin pustiu chivotul legii, au târâit după ei, prin sete, foame şi arşiţă o chestie absolut inutilă de zeci de kilograme. 1500 de kilometri ori 40 de kilograme înseamnă un lucru util de 60,000,000 de jouli.

Sursă: „Zombii” de Ion-Mihai Felea

Autor: Octavian Sireţeanu

13. În anul 1977 a apărut filmul „The Message” (Mesajul) regizat de Moustapha Akkad, unde eroul principal nu apare niciodată în film. Toata acţiunea se petrece în istoriile povestite de eroii secundari.

Î: Cine este eroul principal al acestui film?

Răspuns: Mahomed

Comentariu: Islamul interzice reprezentarea profetul Mahomed.

Autor: Echipa Kernel Panic

14. Blitz dublu.

Definiţie: Monostih - poezie sau strofă alcătuită dintr-un singur vers. Câteva exemple:

Senat

Loc rezervat de dormitat.

Argou

Un mijloc nou de-ai spune „bou”.

Epigramă

Veselie într-o dramă.

a) Denumiţi printr-un cuvânt poezia lui Girel Barbu:

„Cimpanzeu căzut din pom”

b) Denumiţi printr-un cuvânt poezia lui Girel Barbu:

Copil de trei ori mai mult.

Răspunsuri: a) Om b) Adult

Autor: Octavian Sireţeanu

15. În unul din romanele sale istorice, Mihail Sadoveanu povestește despre prețul scump plătit de domnitorul Moldovei, Vasile Lupu, pentru a opri dezmățul stârnit de cazaci sub conducerea lui Bogdan Hmelnițki, pe teritoriul Moldovei. Prețul este reflectat în titlul romanului.

Î: Numiți titlul!

Răspuns: „Nunta domniței Ruxanda”

Comentariu: Bogdan Hmelnițki a cerut-o pe fiica lui Vasile Lupu, Ruxanda, nevastă pentru fiul său – Timuș.

Autor: Timofei Pendus, Echipa SER

16. Blitz literar dublu

Definiţie: Monostih - poezie sau strofă alcătuită dintr-un singur vers.

Prima întrebare este pusă de Ion, iar a 2-a - de Mihai.

a) Denumiţi monostihul!

Comoară strânsă de ţărani.

b) Denumiţi monostihul printr-un singur cuvânt!

Ţine loc şi de toiag.

Răspunsuri: a) Punguţa cu doi bani b) Baltag

Comentariu: Baltag - topor cu coada lungă, folosit şi ca armă.

Sursă: Monostihuri de Girel Barbu

Autor: Octavian Sireţeanu

17. [Material distributiv]

Senryū este o formă scurtă de poezie japoneză, asemănătoare cu haiku-ul, cu forma de 5-7-5 silabe. Senryū nu este “serios” ca haiku-ul, ci mai degrabă cinic şi cu umor negru. Subiectele abordate ţin de natura umană ancorată în cotidian: plăceri, griji, resemnări… Una dintre cele mai mari firmele japoneze organizează anual pentru angajaţii săi un concurs de senryū. Iată opera tradusă a unuia dintre premianţi:

Iar pentru mine

Unica căldură e

Din \_\_\_\_\_\_\_\_\_.

Î: Continuaţi printr-un cuvânt de origine franceză, amintindu-vă de particularităţile vieţii cotidiene din Japonia.

Răspuns: Toaletă

Comentariu: Cacofonia din versul 2 este un indiciu. Japonezii sunt reci, dar avansaţi tehnologic. În Japonia, de obicei, scaunul de la toaletă se încălzeşte automat în contact cu corpul uman sau prin apăsarea pe un buton.

Sursa: <http://www.ro.emb-japan.go.jp/cultura_despre.htm>

Autor: Echipa Kernel Panic

18. Atenţie, în întrebare sunt înlocuiri!

Conform unui institut ştiinţific din ţara respectivă, este o diferenţă foarte mare dintre Prinţii şi Cerşetorii din ţară. De exemplu, Prinţii au o speranţă medie de viaţă de 71 ani, iar Cerşetorii - de 48 ani. „Prinţ sau cerşetor” este şi denumirea unei piese muzicale.

Î: Nu vă întrebăm ce s-a înlocuit prin cuvintele „Prinţ” şi „Cerşetor”, dar despre ce ţară este vorba?

Răspuns: Africa de Sud

Comentariu: Prin cuvintele „Prinţ” şi „Cerşetor” s-au înlocuit cuvintele „Alb” şi „Negru”. „Black or White” este o piesă de Michael Jackson. Informaţii conform Institutul Sud African de Relaţii Rasiale.

Autor: Octavian Sirețeanu, Echipa Asachi.

19. Grupurile de animale poartă denumiri foarte diverse. De exemplu, un grup de lilieci este numit ”nor”; în timp ce un grup de cămile mai poate fi numit și „tren”. Două grupuri separate de păsări sunt numite „Parlament”. Primele sunt ciorile.

Î: Care păsări formează al doilea grup?

Răspuns: Bufniţele

Comentariu: Păsări inteligente.

Sursă: <http://en.wikipedia.org/wiki/List_of_collective_nouns>

Autor: Octavian Sireţeanu

20. Atenţie, listă:

Plăcintă cu mere, Pâine cu banană, Brioşă, Gogoaşă, Ecler, Iaurt îngheţat, Turtă dulce, și încă vreo câteva …

Î: Spuneţi ultimul element din listă, adăugat recent!

Răspuns: KitKat

Comentariu: Este vorba despre versiunile sistemului de operare Android. Acestea sunt numite în ordine alfabetică: Apple Pie, Banana Bread, Cupcake, Donut, Eclair, Froyo, Gingerbread, Honeycomb, Ice Cream Sandwich, Jelly Bean şi respectiv KitKat. (În română: Plăcintă cu mere, Pâine cu banană, Brioşă, Gogoaşă, Ecler, Iaurt îngheţat, Turtă dulce, Fagure de miere, Sandwich de îngheţată, Jeleu, KitKat).

Surse: <http://ro.wikipedia.org/wiki/Lista_versiunilor_Android>

<http://habrahabr.ru/company/apps4all/blog/192436/#comment_6686768>

Autor: Octavian Sireţeanu

**Runda 3**

21. În SUA, ei sunt trişti, în Germania - sunt beţi, în opera chineză, ei sunt răi, în multe locuri ei sunt veseli şi optimişti.

Î: Cum sunt ei la noi?

Răspuns: Homosexuali

Comentariu: Este vorba de culoarea albastră. În SUA, dar şi în Anglia, cei care se simt albaştri / sau albastru, sunt trişti. În Germania, albăstrei sunt numiţi oamenii beţi. În opera chineză, personajele pudrate cu albastru reprezintă anti-eroi. În multe state, cei care se simt albaştri sunt veseli şi optimişti. La noi, culoarea este asociată cu homosexualii.

Sursă: <http://en.wikipedia.org/wiki/Blue>

Autor: Octavian Sireţeanu

22. Majoritatea astronomilor consideră că cea mai realizabilă şi eficientă metodă pentru devierea asteroizilor cu diametrul de până la un kilometru care au risc mare de impact cu Pământul este de a trimite spre ei un obiect cu dimensiuni mici, de exemplu cam cât o maşină de golf.

Î: Cum poate devia acel obiect cursul asteroidului dacă soluţia respectivă ar trebui aplicată cu câţiva ani înainte de potenţialul impact al asteroidului cu Pământul?

Răspuns: Gravitând în jurul asteroidului.

Se acceptă: Aflându-se pe orbita asteroidului.

Comentariu: Pentru asteroizii de dimensiuni mici, un obiect care să graviteze în jurul lor le poate schimba în mod decisiv traiectoria, însă această soluţie trebuie aplicată din timp (cu câţiva ani înainte de coliziune), deoarece devierea asteroidului se realizează treptat şi la un unghi extrem de mic.

Autor: Orest Dabija.

23. Atenţie, ghicitoare letonă: „Trei flăcăi ară cu un singur plug”.

Î: Despre ce acţiune este vorba?

Răspuns: Scris

Sursă: <http://ping-wins.livejournal.com/8950.html>

Autor: Octavian Sireţeanu

24 Atenţie, ghicitoare africană: „Bunica în bordei înăduşă oaia”.

Î: Despre ce acţiune este vorba?

Răspuns: Sforăit

Sursă: <http://ping-wins.livejournal.com/8950.html>

Autor: Octavian Sireţeanu

25. Conform unei legendei slave, aceasta a apărut în modul următor: Dumnezeu a dat omului un sac unde a strâns toate animalele cu sânge rece (şerpi, şopârle, dragoni, etc.) ca să le distrugă. Omul, din curiozitate, a deschis acest sac şi toate vieţuitoarele au ieşit. Atunci Dumnezeu a transformat omul în ceva şi l-a impus să cureţe lumea de reptile.

Î: Despre apariţia cui vorbeşte această legendă?

Răspuns: Barză / Cocostârc

Autor: Echipa Kernel Panic

26. Hotelul Gornergrat 3100 Kulmhotel este un hotel cu totul special. Cu toate că are doar 25 de camere, cele mai luxoase camere sunt considerate cele cu numerele 4478 şi 4633.

Î: Dacă se ştie că cea cu numărul 4633 mai poartă şi numele de camera roz, ce nume poartă cea cu numărul 4478?

Răspuns: Matterhorn

Comentariu: Numărul camerei corespunde înălţimii vârfului care se vede prin fereastră. Hotelul se află în Elveţia, la hotar cu Italia, lângă vârfurile Matterhorn şi Monte Rosa. Pentru cine a scris „albă” de la Mont Blanc, acesta are 4810 m.

Autor: Echipa Kernel Panic

27. Aveţi în faţă posterul publicitar al unei creme pentru slăbit.

Î: Ce element a fost acoperit?



Răspuns: Lanțul de ușă



Comentariu: Conform posterului, femeile slăbesc într-atât de mult, că pot trece prin ușă chiar dacă este pus lanțul.

Autor: Echipa LSD

28. Într-un episod din serialul Lost, John Locke îi spune cuiva că va pleca într-o expediţie de vânătoare în Australia, iar acesta din urmă râde deoarece nu crede că aceasta îi va reuşi lui John din cauza picioarelor sale paralizate. Atunci John îi aminteşte despre cota lui Norman Croucher şi îi explică faptul că având ambele picioare amputate, Croucher a făcut ceva mult mai măreţ.

Î: Dar ce anume?

Răspuns: A escaladat Everestul.

Comentariu: S-au folosit termenii cotă şi măreţ, ambii relevanţi din punct de vedere montan. În realitate, nu Norman Croucher a escaladat Everestul ci un neozeelandez cu ambele picioare amputate, aceasta fiind o greşeală din serialul Lost.

Sursa: <http://en.wikipedia.org/wiki/Norman_Croucher>

Autor: Orest Dabija.

29. La recentul campionat European la tenis de masă, tabloul feminin, echipa României, în deosebi, a avut parte de un coșmar \_\_\_\_\_ \_\_\_\_ \_\_\_\_\_(*trei cuvinte omise*). Totul a început în competiția pe echipe unde Selecționata Germaniei s-a impus în fața României, câștigând astfel medaliile de aur. Coșmarul a continuat și la competiția de simplu feminin.

Î: Vă rugăm să scrieți cele 3 cuvinte omise, știind că majoritatea dintre Dumneavoastră aveți la voi astfel de obiecte.

Răspuns: Made in China / Produs în China

Comentariu: La recentul campionat de tenis de masă au evoluat un șir de sportive chinezoaice naturalizate de diferite țări europene. Astfel, echipa Germaniei a fost aproape în totalitate compusă din sportive chinezoaice (HAN Ying, SHAN Xiaona, WU Jiaduo)

Sursa: http://www.prosport.ro/alte-sporturi/tenis-de-masa/ce-tenis-de-masa-cosmar-made-in-china-dodean-eliminata-de-olandeza-li-jiao-11501979

http://tt-events.at/2013ech/tournament/team-event/winners/?lang=en

Autor: Sebastian Iustin, Echipa SER

30. Următoarea glumă este atribuită, printre altele, Ministrului de externe sovietic Cicerin, dar şi postului Radio Erevan. Conform glumei, reprezentanţilor turci care protestau contra prezenţei unui obiect pe un simbol naţional oficial, li s-a răspuns că nici Luna nu aparţine Turciei.

Î: Despre ce obiect este vorba?

Răspuns: Muntele Ararat (pe stema RSS Armene/Armeniei).

Comentariu: Protest contra prezenţei Muntelui Ararat pe stema RSS Armene. Muntele Ararat, sacru pentru armeni, se află pe teritoriul Turciei, la hotar cu Armenia.

Sursa: <http://ru.wikipedia.org/wiki/%D0%90%D1%80%D0%B0%D1%80%D0%B0%D1%82>

Autor: Maxim Cumpanici, Echipa SER

**Runda 4**

31. Primul cumnat a fost ofițer și om politic francez, ce a locuit şi activat în mai multe ţări europene în secolul al 19-lea, a avut o carieră politică strălucită, în pofida faptului că a fost expulzat din una dintre țări. A fost primar, diplomat şi deputat. Al doilea cumnat nu a fost într-o relație bună cu primul, dar cu toate acestea şi-a manifestat nemulțumirea față de calitatea vinurilor moldovenești, preferându-le pe cele franceze. Din cauza interacțiunii cu primul, l-a lăsat și pe el în istorie.

Î: Numiți-l pe primul și pe al doilea cumnat!

Răspuns: Baronul d’Anthes și A.Pușkin

Comentariu: Baronul d’Anthes este cunoscut în principal din cauza faptului că l-a ucis pe Pușkin, dar a făcut și alte lucruri în timpul vieții. A.Pușkin era căsătorit cu Natalia Gonciarova, în timp ce Baronul d’Anthes s-a căsătorit cu sora acesteia – Ecaterina Gonciarova.

Autor: Maxim Cumpanici, Echipa SER

32. Atenţie, în întrebare este o înlocuire!

O scurtă descriere a stilului de Kung-Fu, denumit Stilul Bradului din şcoala Tsai:

Deşi nu are gheare, el atacă cu capul - pentru a scoate din echilibru inamicul, coada loveşte cu putere în vrăjmaş, corpul gâtuie prada istovită.

Î: Ce cuvânt a fost înlocuit prin Brad?

Răspuns: Piton

Autor: Echipa Kernel Panic

33. Atenţie, în întrebare sunt 2 litere omise!

O scurtă descriere a stilului Kung-Fu, denumit Stilul Cucului din şcoala Kym-Ke:

Loviturile cu picioarele se fac cu tălpile şi degetele, simbolizând ghearele lui. Orice lovitură cu piciorul se face în aer şi cu putere maximă. Loviturile cu mâinile se fac cu coatele şi marginile palmilor - simbolizând aripile lui. Loviturile cu capul se fac pentru a lovi faţa şi pieptul - simbolizând principala armă a acestui animal în timpul unei bătălii.

Î: Care sunt cele 2 litere omise în întrebare, dacă rezultatul obținut este un regionalism?

Răspuns: oş

Comentariu: Este vorba despre stilul cucoşului.

Autor: Echipa Kernel Panic

34. Blitz triplu cu haiku, fără legătură între întrebări.

a) Terminați cu un cuvânt următorul haiku de Mario Benedetti, în traducerea lui Dan Costinaş:

Unul pesimist

E numai un optimist

Bine …

b) Terminați cu un cuvânt următorul haiku de David Boia:

Sună trâmbiţa

Se deschid şapte peceţi

…

c) Terminați cu un cuvânt următorul haiku de Marius Robu:

Mă bate vântul

Sub tălpile iubirii

Mă simt o …

Răspunsuri: a) informat b) Apocalipsa c) frunză

Sursa: [http://haiku.citatepedia.ro](http://haiku.citatepedia.ro/)

Autor: Octavian Sireţeanu

35. În serialul Hannibal, doctorul Hannibal Lecter îi spune la un moment dat unui coleg că îi plac foarte mult strugurii Norton pentru un anumit motiv, aceştia neavând a ascunde nimic spre deosebire de ceilalţi struguri roşii.

Î: Dar ce caracteristică a strugurilor Norton îl face pe Hannibal să-i aprecieze?

Răspuns: Sunt roșii și în interior / Au aceiași culoare la interior şi la exterior.

Comentariu: Majoritatea strugurilor roşii au doar pieliţa întunecată şi interiorul alb.

Sursa: Serialul Hannibal, sezonul I, episodul 6.

Autor: Orest Dabija.

36. În romanul „Nemesis” de Isaac Asimov, un grup de pământeni încearcă să colonizeze un satelit natural aflat într-un sistem apropiat de cel solar. O problemă este maladia psihică inexplicabilă de care încep să sufere persoanele care ies din dom şi se deplasează pe suprafaţa satelitului. Marlene, una dintre tinerele locuitoare ale domului îi convinge pe ceilalţi că va reuşi să exploreze satelitul fără a fi câtuşi de puţin afectată. Aceasta este în cele din urmă lăsată să iasă, dar cu condiţia că va fi însoţită de şeful domului. După spusele şefului, el o va apăra pe domnişoară de eventualele pericole fizice, dar şi, pentru că este mai puţin rezistent psihic, va juca rolul de CUC.

Î: Ce s-a înlocuit prin CUC?

Răspuns: Canar

Comentariu: Precum canarii erau utilizaţi în mine, pentru a-i preveni, prin deces, pe mineri, că există un pericol.

Sursă: Romanul „Nemesis” de Isaac Asimov

Autor: Octavian Sirețeanu, Echipa Asachi.

37. Atenție, blitz dublu!

a) Echipele Pescara din Abruzzo, Real din Zaragoza, FC Brest, dar şi Nistru Otaci au fost X Y anul acesta. Ce am înlocuit prin X Y?

b) Hal Jordan, John Stewart, Guy Gardner și Kyle Rayner au fost X Z, începând cu prima jumătate a secolului 20, apărând lumea de diverse pericole. Ce am înlocuit prin X Z?

Răspuns: a) lanterne roșii b) lanterne verzi

Comentariu: În prima întrebare sunt menționate echipe care au ocupat ultimul loc în campionatele naționale. În a 2-a listă sunt menționate personaje care au avut rolul de lanternă verde (Green Lantern). Green Lantern – un titlu special, de păstrător al Pământului în Universul DC (comicsuri).

Sursă: <http://en.wikipedia.org/wiki/Green_Lantern>

Autor: Octavian Sirețeanu, Echipa Asachi

38. Atenție, în întrebare sunt înlocuiri!

La o conferinţă ştiinţifică studenţească la care a participat şi autorul întrebării, un profesor a argumentat faptul că locurile de frunte au fost acordate studenţilor din anul III în detrimentul celor din anul I deoarece studenţii din anul I X ceY, pe când cei din anul III Y ce X.

Î: Ce am înlocuit prin X şi Y?

Răspuns: X – spun; Y – ştiu.

Sursa: Experienţa personală.

Autor: Orest Dabija.

39. 

Î: Ghiciți cele 2 personaje din imagine!

Răspuns: Uraniu și Uraniu îmbogățit

Sursa: 9gag

Autor: Octavian Sirețeanu, Echipa Asachi

40. Robert Louis Stevenson a zis ”să ne păstram temerile pentru noi înșine, dar pe EL să-l împărțim cu ceilalți”.

Î: Ce este EL dacă Andre Malraux a confirmat că acesta este "o consecință ciudată și banală a sentimentului de invulnerabilitate"?

Răspuns: Curaj

Sursa: <http://www.citatepedia.ro/citat.php?id=7334> si <http://www.intelepciune.ro/Curajul:_o_consecinta_ciudata_si_banala_a_sentimen_6441.html>

Autor: Echipa LSD

**Runda 5**

41. Din înţelepciunea populară: Dacă unui bărbat nu-i ajunge un nasture la cămaşă, el trebuie să facă prima sau să facă a doua.

Î: Ce acțiuni opuse ca sens au fost înlocuite prin ”a face prima” și ”a face a doua”?

Răspuns: A se căsători și a divorța.

Autor: Octavian Sireţeanu, Echipa Asachi

42. Bill Shankly, managerul echipei de fotbal Liverpool între anii 1959-1974 afirma că oraşul Liverpool are două mari echipe de fotbal. Prima este chiar FC Liverpool.

Î: Care este cea de-a doua mare echipă după părerea sa?

Răspuns: Rezervele lui FC Liverpool.

Sursa: Des MacHale, *Comicpedia*, ed. Humanitas, Bucureşti, 2012, p. 310.

Autor: Orest Dabija.

43. Atenţie, prin cuvântul „Flori” a fost înlocuit un alt cuvânt!

"Când renunţăm la FLORI şi ne găsim pacea, avem parte de o scurtă perioadă de linişte. Dar FLORILE moarte încep să putrezească înăuntrul nostru şi ne infestează aerul în care trăim. Iar într-o bună zi FLORILE moarte şi putrezite fac aerul imposibil de respirat şi ajungem să ne dorim moartea, moartea care să ne elibereze de certitudini."

Î: Despre ce a spus astfel Paolo Coelho, sau ce s-a înlocuit prin „flori”?

Răspuns: Vise

Comentariu: În „Jurnalul unui mag”.

Sursă: <http://www.citatepedia.ro/citat.php?id=39103>

Autor: Echipa LSD

44. În China si Japonia încă se practică pescuitul cu păsări dresate. Pescarii pun inele înguste pe gâturile păsărilor, după care le lasă libere în apă să prindă peşti. O pasăre utilizată în acest scop este deosebit de prolifică şi apare şi pe blazonul unui club de fotbal de top din Anglia.

Î: Despre ce pasăre este vorba?

Răspuns Cormoran

Comentariu: Pe blazonul echipei Liverpool putem vedea cormoranul, iar porecla echipei este Cormoranii.

Surse: <http://ro.wikipedia.org/wiki/Liverpool_FC>

<http://www.descopera.ro/natura/11120515-din-tainele-pescuitului-cu-cormorani>



Autor: Echipa LSD

45. Compania de marketing Nielsen Holdings are în arsenalul său o gamă largă de metode pentru a colecta date despre ce cumpără oamenii. Unele metode presupun folosirea unor dispozitive sofisticate de „eye tracking” (adică „urmărire a privirii”), iar altele sunt extrem de simple. Una dintre metode este utilizată şi de locuitorii cartierului sărac Mansiyat Nasir din Cairo.

Î: În ce constă această metodă?

Răspuns: Colectarea gunoiului

Comentariu: Principala ocupaţie a locuitorii cartierului sărac Mansiyat Nasir din Cairo este colectarea gunoiului din tot oraşul, reciclarea şi reutilizarea acestuia.

Autor: Echipa Kernel Panic

46. În pofida convenţiei stabilite de savantul grec Ptolemeu, ele sunt foarte populare în emisfera sudică şi ajută la dezvoltarea gândirii critice.

Î: Despre ce este vorba?

Răspuns: Harţi inversate

Comentariu: Ptolemeu a scris indicaţii cu privire la modul de desenare a hărţilor şi probabil datorită lui, hărţile arată aşa cum le ştim.

Autor: Echipa Kernel Panic

47. Blitz dublu.

a) Din acest oraş marocan au fost exportate pentru prima dată nişte fructe în Europa, fapt confirmat şi de denumirea lor. Numiţi oraşul!

b) Aceste fructe sunt originare din China, fapt confirmat şi de denumirea lor. Numiţi fructele!

Răspuns: a) Tanger b) Mandarinele

Comentariu: La prima întrebare – Tangerine.

Sursa: http://www.answers.com/topic/tangerine

Autor: Maxim Cumpanici, Echipa SER

48. Într-unul din episoadele serialului ”Breaking Bad”, soții White sărbătoresc procurarea unei spălătorii auto, care i-ar ajuta să ”spele” mijloacele financiare obţinute din surse mai puţin legale. Pentru a celebra, soţul procură o sticlă de şampanie de 320 de dolari, fapt pentru care este certat de soţie, deoarece poliţia ar putea utiliza această sticlă de şampanie în calitate de probă pentru a demonstra că au făcut o cumpărătură costisitoare, cu toate că oficial sunt lefteri. Totuşi, în cele din urmă, soţia aprobă consumul şampaniei, cu scopul de a face asta. Este curios faptul că în Codul Penal al Republicii Moldova nu este menţionată o pedeapsă dacă faci asta, în schimb rişti până la 5 ani de închisoare dacă faci acţiunea opusă.

Î: Ce acţiune a fost înlocuită în întrebare prin ”a face asta”?

Răspuns: a distruge probele

Comentariu: Soţia propune să bea şampania pentru a ”distruge probele”. Codul Penal al RM nu menţionează o pedeapsă pentru distrugerea de probe, în schimb menţionează o pedeapsă de până la 5 ani de închisoare pentru crearea de probe false.

Sursă: Serialul Breaking Bad, sezonul 4.

49. Atenţie, blitz triplu cu postere minimaliste pentru seriale tv recente.

Comentariu pentru echipe – trapezul din prima imagine este alb cu un cerc roșu. În a doua imagine este un buton roșu.

  

Î: Ghiciți cele 3 seriale!

Răspuns: a) Dexter b) Lost c) Two and a half men (Doi bărbaţi şi jumătate)

Autor: Octavian Sireţeanu

50. Listă: Eliberatorii Bernardo O'higgins, Simon Bolivar, José Gervasio Artigas, José de San Martín, Antonio José de Sucre. Începând cu anul 1960, în cinstea lor este organizat un eveniment anual.

Î: Ce nume poartă evenimentul, dacă în acest an s-au manifestat în mod special minerii?

Răspuns: Copa Libertadores / Copa [Bridgestone](http://en.wikipedia.org/wiki/Bridgestone) Libertadores de América

Comentariu: În spaniolă, eliberatori - libertadores. În 2013, Cupa de fotbal a fost câştigată de Clube Atletico Mineiro din Brazilia.

<http://en.wikipedia.org/wiki/Copa_Libertadores>

Autor: Echipa LSD